Vodacom volstaan met aanbod vir Please Call Me-manModise Setoaba, die leier van die Please Call Me-beweging buite Vodacom se hoofkantoor in Johannesburg (Foto: Siphelele Dludla/African News Agency/ANA) Die selfoonreus Vodacom het Donderdag gesê hy volstaan met die aanbod wat hy aan die uitvinder van “Please Call Me”, Nkosana Makate, gemaak het – ondanks druk van die publiek en betogings teen die maatskappy. Honderde ondersteuners van die Please Call Me-beweging het Donderdag buite Vodacom se hoofkantoor in Midrand en by groot Vodacom-winkels in Sandton bymekaargekom. Hulle eis dat die maatskappy aan Makate betaal wat hom toekom. Politici van verskillende partye steun ook die Please Call Me-beweging. Maroela Media het vroeër berig Vodacom is onder groot druk toe die saak weer aan die lig gekom het. Die maatskappy het Donderdag van sy winkels in die welvarende Sandton-distrik gesluit ná hy ŉ brief aan die organiseerders van die beweging gestuur het om die optog en “aanhitsing om die winkels te betree” te staak. Die konstitusionele hof het in 2016 beslis dat Vodacom ŉ “redelike vergoeding” aan Makate moet betaal vir die diens wat hy in 2000 ontwikkel het. Makate het die aanbod, wat Shameel Joosub as uitvoerende hoof van Vodacom vroeër vandeesweek gemaak het, as skokkend en ŉ belediging” beskryf. Makate se regspan het in 2015 in hofdokumente aangevoer die diens het ŉ inkomste van ongeveer R70 miljard vir Vodacom gegenereer. Sy prokureurs het gesê hy verdien ŉ 15%-aandeel in die wins as vergoeding, ongeveer R10,5 miljard, aldus die hofdokumente. Nkateko Nyoka, hoof van regsake by Vodacom, het Donderdagmiddag aan eNCA gesê die besluit van die uitvoerende hoof is “finaal en bindend” en dat die maatskappy nie enigiets naby R70 miljard gaan betaal nie. “Ons gaan beslis nie naby die R70 miljard kom nie. Mnr. Makate se eis is teen Vodacom Suid-Afrika en die maatskappy se inkomste is ongeveer R54 miljard. As ons R70 miljard sou betaal, beteken dit Vodacom Suid-Afrika moet môre sy deure sluit. “Ons is bereid om mnr. Makate die bedrag vergoeding te betaal soos bepaal deur die groephoof as ŉ redelike en regverdige vergoeding. Mnr. Makate neem die groephoof se besluit onder ŉ geregtelike hersiening. As dit die geval is, dan sal ons aan die proses deelneem en ons saak stel.” Makate het Donderdag telefonies aan die African News Agency (ANA) gesê hy wou nie enige bedrag bevestig of ontken wat in die media genoem word nie, omdat die saak deel is van ŉ vertroulike onderhandelingsproses. Hy is in gesprekke met sy regspan oor sy volgende moontlike stappe. “Die logiese stap is om die aanbod te hersien. Ons sal nog besluit of ons na die hooggeregshof teruggaan of na die konstitusionele hof,” het hy gesê. Makate het aangedui hy is dankbaar vir die publiek se ondersteuning in sy uitgerekte siviele eis teen die selfoonreus. Chris Schoeman, litigasiefinansier, het Donderdag aan Talk Radio 702 gesê Vodacom het ŉ aanbod van R49 miljoen aan Makate gemaak. Volgens hom is dit ŉ ruim aanbod en Makate moet dit aanvaar. Schoeman het Makate in 2011 ontmoet en gehelp om sy regsaak teen Vodacom te finansier wat uiteindelik tot die uitspraak in die konstitusionele hof gelei het.